Screenshot: YouTube



MALO JE medija koji jučer nisu prenijeli izjave Pave Barišića kojima je on pokušao demantirati razne, uglavnom stare optužbe koje su se posljednjih dana nizale na njegov račun – od one da je kao 'Superprofesor' držao 19 kolegija na četiri fakulteta, preko one da mu je bio odobren kredit za stan te da se sudio s novinarima, do medijski novije da je plagirao dijelove tuđih sadržaja, uključujući i dijelove Wikipedije.



Dok u kontekstu optužbe za plagiranje većinu novinara zanima kako će Barišić objasniti pogrešku s imenom “Fukayama” koja se podudara s pogreškom na Wikipediji, mi smo odlučili zatražiti očitovanje od uglednog diplomata, političkog komentatora i stručnjaka za međunarodne odnose, Stephena Schlesingera, dijelove čijega je teksta s interneta preuzeo Pavo Barišić. Poslali smo mu 'screenshotove' njegova vlastitog teksta kao i odgovarajućih poglavlja Barišićeva članka iz časopisa Synthesis Philosophica s označenim spornim dijelovima i zamolili ga da sam procijeni je li, prema kriterijima pisanja znanstvenih radova, naš novi ministar počinio plagijat (slika dolje).





Dobili smo sljedeći odgovor:



"Ja bih sigurno rekao da dva označena odlomka u članku Dr. Barišića koje ste mi poslali sadrže potpuno iste riječi koje sam ja upotrijebio u svom članku “Can Democracies Be Organized”. One su trebale biti stavljene u navodnike i popraćene fusnotom. Stoga, iako su kratki, oni potpadaju pod definiciju plagijata – što znači preuzimanje nečijih riječi bez pripisivanja autorstva."

Tekst se nastavlja ispod oglasa

Diplomat i znanstvenik svjetskog glasa

Inače, Stephen Schlesinger je autor četiri knjige i velikog broja znanstvenih i stručnih članaka. Google Scholar pokazuje da s preko 400 citata ima veliki odjek i utjecaj u polju međunarodnih odnosa. Zaposlen je na institutu Century Foundation u New Yorku, predavao je na Harvardu i Colmbiji, radio je u Ujedinjenim Narodima, dvanaest godina bio je savjetnik guvernera Savezne države New York. Član je američkog Savjeta za vanjske poslove (Council on Foreign Relations), Kluba novinara za vanjsku politiku, Udruženja suradnika UN-a, PEN-a i brojnih drugih društava, te počasni član američkog Udruženja za vanjsku politiku.



Treba li Andreju Plenkoviću da u svojoj Vladi ima ministra znanosti i visokog obrazovanja koji je prepisivao od osobe Schlesingerova ugleda, neka prosude naši čitatelji, ali i sam premijer. Mi smo skloni vjerovati da su se hrvatski birači zaželjeli u redovima vlasti vidjeti ljude koje ne prate nikakve moralne dubioze.